
Deus ten un proxecto 
de VIDA para min que me eleva 
(ELEVAnxeo)



1. VER: A Coresma

-  Iniciamos a Coresma: Cando? Que é? Canto dura? Que pretendemos? A Coresma, é como unha viaxe de 5 semanas, son 40 días preparando a Semana Santa, cambiando a nosa vida, dándolle un envorco á nosa vida. Utilizamos a cor morada, a cor da espera de Xesús. Fano pon como lema para esta viaxe: “Xuntos cara ao alto”. Imos xuntos, en sínodo e cara ao alto, elevándonos co evanxeo. 

Que é a Coresma? Que vas meter na túa mochila para a viaxe?  

2. XULZGAR: Xesús ofréceme un proxecto que me ELEVAnxeo

-No 1º domingo de Coresma, Xesús, no evanxeo dinos que el, antes de empezar a súa misión foi ao deserto durante 40 días. Alí “deixouse tentar por Satán” e logo comezou a predicar: “está cerca o reino de Deus, convertédevos e crede no Evanxeo”. 
Lc. 4,1-13, película: http://youtu.be/vyoch35Nzk8 
Cousas de Deus, A Coresma: https://www.youtube.com/watch?v=q5LUTws4KrE

QUE NOS QUERE DICIR XESÚS?
- Esta Coresma, en 5 etapas, imos ir cara ao alto pola escaleira que se nos propón ata chegar á celebración da Resurrección de Xesús. Nesta 1ª semana, a das tentacións, esforzarémonos en SUBIR, elevar a vida. 
- Todas as tentacións fannos mirar cara abaixo, subimos ao alto dos nosos ídolos e miramos cara abaixo ás persoas e ás cousas, poñéndoas á nosa disposición, utilizándoas, degradándoas. 
- Xesús sofre tres tentacións, tres probas. A 1ª é a de TER, de acaparar cousas. A 2ª é a de PODER: dominar aos demais. A 3ª é a de VENCER: triunfar, poñerse sobre os outros. Servir, ser pan para o que pasa fame; gañar para os que non teñen; utilizar o poder que teñamos para ofrecernos aos outros. Este é o camiño da PAZ. 
- Xesús convídanos a SUBIR, a mirar cara arriba, a levantar a mirada, a deixarnos guiar polo EVANXEO que nos eleva cara a Deus, cara a unha vida de fillos de Deus. Como miramos cara arriba? Lendo e meditando o evanxeo, descubrindo nel o proxecto de VIDA que Deus ten para nós. Na imposición da cinza, a cruz na fronte será o sinal de que queremos saír, subir, mirar ao evanxeo, renovar a nosa vida. 
Servir ao diabo, Verbo Divino 2022, reflexión: https://www.youtube.com/watch?v=7fO983P30OQ
Cales son as túas tentacións? Como superalas?

3. ACTUAR: Servir, o antídoto contra a tentación.

- Atrévete a camiñar polo deserto, inicia o camiño da conversión (cambio) practicando o servir a Deus e aos irmáns. Non vas só, vas acompañado, ponte “en onda”, ora, dálle cobertura total ao Espírito para captar as súas mensaxes no EVANXEO. - Descobre o proxecto que Xesús ten para ti, trata de vivilo, bota fóra o que che estorba.    
Corenta días camiñando, canción: https://www.youtube.com/watch?v=NgyzpzdgUpE
                               Que vas facer estes 40 días? Que vas cambiar? 

LECTURAS
· DEUTERONOMIO 26, 4- 10: Profesión de fe do pobo escollido.

Moisés falou ao pobo, dicindo: «O sacerdote tomará da túa man a cesta coas primicias de todos os froitos e poñeraa ante o altar do Señor, o teu Deus. 

Entón tomarás a palabra e dirás ante o Señor, o teu Deus: 

“O meu pai foi un arameo errante, que baixou a Exipto, e estableceuse alí como emigrante, con poucas persoas, pero alí converteuse nun pobo grande, forte e numeroso. Os exipcios maltratáronnos, oprimíronnos e impuxéronnos unha dura escravitude. Entón clamamos ao Señor, Deus dos nosos pais, e o Señor escoitou os nosos berros, mirou a nosa indefensión, a nosa angustia e a nosa opresión. 

O Señor sacounos de Exipto con man forte e brazo estendido, no medio de gran terror, con signos e prodixios, e tróuxonos a este lugar, e deunos esta terra, unha terra que mana leite e mel. 

Por iso, agora traio aquí as primicias dos froitos do chan que ti, Señor, me deches”. Poñeralos ante o Señor, o teu Deus, e prostraraste en presenza do Señor, o teu Deus».
Palabra do Señor.


· SAL. 90: 
		Queda comigo, Señor, na tribulación.



· ROMANOS 10, 8-13: Profesión de fe do que cre en Xesucristo 
· LUCAS 4, 1-13: O espírito foino levando polo deserto, mentres era tentado.

	
Narrador: Naquel tempo, Xesús, cheo do Espírito Santo, volveu do Xordán e o Espírito foino levando durante corenta días polo deserto, mentres era tentado polo diaño. En todos aqueles días estivo sen comer e, ao final, sentiu fame. Entón o diaño díxolle: 
Diaño: -«Se es Fillo de Deus, di a esta pedra que se converta en pan». 
Narrador: Xesús contestoulle: 
Xesús: -«Está escrito: “Non só de pan vive o home”». 
Narrador: Despois, levándoo ao alto, o diaño mostroulle nun instante todos os reinos do mundo e díxolle: 
Diaño: -«Dareiche o poder e a gloria de todo iso, porque a min foime dado, e eu douno a quen quero. Se ti te axeonllas diante de min, todo será teu». 
Narrador: Respondendo Xesús, díxolle: 
Xesús: -«Está escrito: “Ao Señor,  teu Deus, adorarás e a el só darás culto”». 
Narrador: Entón levouno a Xerusalén e púxoo no beirado do templo e díxolle: 
Diaño: -«Se es Fillo de Deus, tírate de aquí abaixo, porque está escrito: “Deu ordes aos seus anxos sobre de ti, para que te coiden”, e tamén: “Sosteranche nas súas mans, para que o teu pé non tropece contra ningunha pedra”». 
Narrador: Respondendo Xesús, díxolle: 
Xesús: -«Está escrito: “Non tentarás ao Señor, o teu Deus”». 
Narrador: Acabada toda tentación, o demo foise ata outra ocasión
  Palabra do Señor.    
(Narrador-Diabo-Xesús).




